b"\n_START_ARTICLE_\nLaura Gemser\n_START_SECTION_\nBiografija\n_START_PARAGRAPH_\nLaura gim\xc4\x97 Indonezijoje i\xc5\xa1 kurios kartu su t\xc4\x97vais 1955 m. persik\xc4\x97l\xc4\x97 \xc4\xaf t\xc4\x97vo gimtin\xc4\x99 Olandij\xc4\x85. \xc4\x8cia Utrechte ji baig\xc4\x97 vidurin\xc4\x99 ir meno mokyklas, pastarojoje studijuodama mad\xc5\xb3 dizain\xc4\x85. Kur\xc4\xaf laik\xc4\x85 ji vert\xc4\x97si modelio darbu Olandijoje ir Belgijoje, daugiausia apsinuoginusi pozuodama vyr\xc5\xb3 \xc5\xbeurnalams. B\xc5\xabtent \xc5\xa1ios nuotraukos atkreip\xc4\x97 kino prodiuseri\xc5\xb3 d\xc4\x97mes\xc4\xaf, kuri\xc5\xb3 pakviesta 1974 m. ji debiutavo erotiniame filme \xe2\x80\x9eAmore libero\xe2\x80\x9c. Laura filmuotis sutiko tod\xc4\x97l, kad filmavimo darbai buvo vykdomi Sei\xc5\xa1eliuose ir kvietimas filmuotis rei\xc5\xa1k\xc4\x97 galimyb\xc4\x99 nukeliauti \xc4\xaf tolim\xc4\x85 \xc5\xa1al\xc4\xaf._NEWLINE_Tais pa\xc4\x8diais metais Pranc\xc5\xabzijoje i\xc5\xa1leidus film\xc4\x85 \xe2\x80\x9eEmanuel\xc4\x97\xe2\x80\x9c, prasid\xc4\x97jo erotinio kino bumas. Laura, sulaukusi daugiau pasi\xc5\xablym\xc5\xb3 filmuotis, nusprend\xc4\x97 persikelti \xc4\xaf Italij\xc4\x85 ir 1975 m. suvaidino garsiosios \xe2\x80\x9eEmanuel\xc4\x97s\xe2\x80\x9c t\xc4\x99sinyje \xe2\x80\x9eEmanuel\xc4\x97 2\xe2\x80\x9c (\xc5\xa1io filmo re\xc5\xbeisierius fotografas ne kart\xc4\x85 buvo dirb\xc4\x99s su Laura)._NEWLINE_Tuo pa\xc4\x8diu metu buvo nuspr\xc4\x99sta sukurti kitoki\xc4\x85 Emanuel\xc4\x97s versij\xc4\x85 ir tamsiaod\xc4\x97 egzoti\xc5\xa1kos i\xc5\xa1vaizdos Laura pasirod\xc4\x97 tinkama kandidate pagrindiniam vaidmeniui. Netrukus ekranus i\xc5\xa1vydo juosta \xe2\x80\x9eJuodoji Emanuel\xc4\x97\xe2\x80\x9c (kad nekilt\xc5\xb3 nesusipratim\xc5\xb3, itali\xc5\xa1koje versijoje \xc5\xa1is vardas ra\xc5\xa1omas su viena \xe2\x80\x9em\xe2\x80\x9c raide), ilgainiui tapusi jos geriausiai \xc5\xbeinomu vaidmeniu. Buvo sukurta eil\xc4\x97 film\xc5\xb3 apie Juod\xc4\x85j\xc4\x85 Emanuel\xc4\x99, kuriuose vaidino Laura ir jos vyras Gabriele Tinti (jiedu buvo susituok\xc4\x99 1976-91 m.). Skirtingai negu originalioji pranc\xc5\xabzi\xc5\xa1koji Emanuel\xc4\x97s versija, kurioje pagrindin\xc4\x97 heroj\xc4\x97 da\xc5\xbenai atrod\xc4\x97 nerandanti savo vietos ir nuolat ie\xc5\xa1kanti nauj\xc5\xb3 patir\xc4\x8di\xc5\xb3, Juodosios Emanuel\xc4\x97s persona\xc5\xbeas buvo savimi pasitikinti moteris, turinti tiksl\xc4\x85 ir, esant reikalui, naudojanti savo \xc5\xbeaves\xc4\xaf jam pasiekti. I\xc5\xa1 dalies tai ir l\xc4\x97m\xc4\x97 \xc5\xa1ios serijos populiarum\xc4\x85, ilgainiui nurungus\xc4\xaf ir original\xc4\x85, o Laur\xc4\x85 pavertusia populiariausia juodaode erotini\xc5\xb3 film\xc5\xb3 \xc5\xbevaig\xc5\xbede. Naudojantis \xc5\xa1iuo popliarumu, kai kurie filmai, kuriuose ji vaidino, net ir netur\xc4\x97dami nieko bendra su Emanuele, b\xc5\xabdavo reklamuojami tarsi \xc5\xa1ios serijos dalis (pvz., 1982 m. juosta \xe2\x80\x9eBjaurusis septynetas\xe2\x80\x9c dar yra \xc5\xbeinomas kaip \xe2\x80\x9eEmanuel\xc4\x97, dykumos karalien\xc4\x97\xe2\x80\x9c, nors Lauros vaidinamas perona\xc5\xa1as yra vardu \xc5\xa0eila). Be to, eksploatuojant \xc5\xa1i\xc4\x85 tem\xc4\x85, greta erotikos atsirado ir nema\xc5\xbeai smurto ar net siaubo film\xc5\xb3 element\xc5\xb3 (\xe2\x80\x9eEmanuel\xc4\x97 ir paskutinieji kanibalai\xe2\x80\x9c)._NEWLINE_Be vaidmen\xc5\xb3 erotiniuose filmuose, Laura filmavosi ir kito \xc5\xbeanro juostose, pasira\xc5\xa1ydama Moira Chen vardu. _NEWLINE_Nuo 1988 m. ji dirbo kostium\xc5\xb3 dailininke, daugiausia su re\xc5\xbeisieriumi Joe D'Amato. Kino aik\xc5\xa1tel\xc4\x99 ji paliko 1992 m., netrukus po vyro mirties._NEWLINE_\xc5\xa0iuo metu buvusi aktor\xc4\x97 gyvena Romoje."